தியாக சிகரம் - அத்தியாயம் 46 ஆழ்வானுக்கு ஆபத்து! ஆழ்வார்க்கடியானும், பூங்குழலியும் மலையடிவாரத்து மரத்தினடியில் உட்கார்ந்தார்கள். "பெண்ணே! நான் வந்த காரியம் ஆகிவிட்டது. புறப்படலாமா?" என்றான் ஆழ்வார்க்கடியான்.  "வைஷ்ணவரே! நீர் வந்த காரியம் ஆகிவிட்டதென்றால் நீர் போகலாம். நான் வந்த காரியம் இன்னும் பூர்த்தி ஆகவில்லை!" என்றாள் பூங்குழலி.  "நீ என்ன காரியத்துக்காக வந்தாய்?"  "என் அத்தையைக் கொன்ற பாதகனைத் தேடிக் கொண்டு வந்தேன்."  "அவனைக் கண்டுபிடிக்கவில்லையா? அதோ அந்தச் சதிகாரரின் கூட்டத்தில் அவன் இல்லையா?"  "இருக்கிறான்!" 